Leif Lahn Jensen (S), 2012-12-04:
Tak for det.
I slutningen af maj 2010 gik Dansk Folkeparti sammen med den daværende borgerlige regering om genopretningsaftalen.
Som mange vil vide, var en halvering af dagpengeperioden fra 4 til 2 år et helt centralt element i aftalen.
Godt 4 måneder tidligere, den 9. januar 2010, havde Dansk Folkepartis nuværende formand, hr. Kristian Thulesen Dahl, ellers udtalt til Jyllands-Posten
: »Vi kan under ingen omstændigheder støtte reformer, der skærer i efterlønnen eller sænker dagpengeperioden«. Men Dansk Folkeparti indgik aftalen alligevel og har således et hovedansvar for, at dagpengeperioden blev skåret ned til det halve.
Den 4. oktober i år spurgte Ekstra Bladet hr. Kristian Thulesen Dahl om, hvad dagpengemodtagerne egentlig skal regne med, og jeg citerer svaret: »De skal regne med, at vi er oprigtigt optagede af, hvordan deres muligheder er, når de ikke længere har dagpenge – om de har mulighed for at finde et arbejde«.
Her synes jeg det er vigtigt at bemærke, at den aftale, som Dansk Folkeparti indgik med Venstre og Det Konservative Folkeparti, ikke indeholdt nogen form for forbehold eller klausuler vedrørende ikrafttrædelse eller indfasning.
Der nævnes ikke noget om at se på konjunkturerne eller se på udviklingen i beskæftigelsen eller ledigheden.
Der tales heller ikke om, at aftaleparterne skal revidere aftalen løbende – ingenting.
Så med de ord: Den begrundelse for en folketingsbeslutning kunne man måske godt have taget hensyn til under aftalen.
Men aftalen var klar: Dansk Folkeparti halverede dagpengeperioden med en brat indfasning uden at sikre en ansvarlig overgang.
Dansk Folkeparti kommer så her i dag omkring 2½ år efter ridende ind på den hvide hest og forsøger at spille rollen som de arbejdsløses redningsmand.
Jeg må sige ligeud, at det er hykleri af værste skuffe.
Dansk Folkeparti ønsker nu at udsætte den 2-årige dagpengeperiode, som de selv er ophav til.
Argumentet er, at man på aftaletidspunktet troede, at det ville gå bedre med samfundsøkonomien.
Men hvorfor indførte man så ikke en stopklods eller et forbehold i aftalen?
Af genopretningsaftalen fremgår det, at en halvering af dagpengeperioden i 2013 ville bidrage med 1,5 mia. kr. til forbedring af statens finanser.
Forstod Dansk Folkeparti virkelig ikke, dengang de indgik aftalen, at besparelserne jo opstod, fordi der ville blive udbetalt færre dagpenge, når man halverede dagpengeperioden, altså at aftalen ville ramme de arbejdsløse på pengepungen?
Selvfølgelig vidste Dansk Folkeparti det.
Man indgik aftalen med åbne øjne, og i dag løber man så fra ansvaret.
Dansk Folkepartis halvering af dagpengeperioden var ikke en enlig svale.
Man har i årevis stemt for borgerlig politik og systematisk bidraget til at angribe og undergrave den danske model.
Min begrænsede taletid betyder desværre, at jeg ikke kan komme ind på alle de ugerninger, som Dansk Folkeparti har begået, men jeg vil dog nævne et par ting.
Man har på grund af prisloftet forlænget ufaglærtes mulighed for AMU-kurser.
Det var Dansk Folkeparti, der i foråret forslog en begrænsning af lønmodtagernes konfliktret og mulighed for at sige fra over for underbetaling – både fra Østeuropa og fra Vejle.
Det virker ærlig talt lidt sølle, at man nu vender rundt på en tallerken og kommer tilbage som lønmodtagernes redningsmand, og den tror jeg ikke der er ret mange der hopper på.
Men lad os nu vende tilbage til det aktuelle alvorlige problem, der i langt højere grad er værd at bruge tid på.
Vi står i dag med en kæmpestor udfordring, fordi ekstraordinært mange mennesker risikerer at opbruge dagpengeretten i 2013.
Derfor har regeringen taget en lang række initiativer.
Der er kommet en midlertidig forlængelse af dagpengeperioden, der er blevet indgået en aftale med centrale aktører på arbejdsmarkedet om en akutpakke, der er blevet lavet en aftale med offentlige og private arbejdsgivere om at tilvejebringe 12.500 jobåbninger, og i forbindelse med finansloven 2013 har vi indgået en aftale med Enhedslisten om at give uddannelse til mennesker, hvis dagpenge udløber i første halvår af 2013.
Det er Socialdemokraternes holdning, og jeg vil opfordre Dansk Folkeparti til at deltage konstruktivt.
Vi siger ja til indsatser, men vi siger nej til Dansk Folkepartis forslag.
Og SF stemmer også imod.